# Mont-i-sol

Mont-i-sol o Montsol és una urbanització de l'Eliana (Camp de Túria, País Valencià). Té la forma castellana de Montesol, que sovint també s'usa en valencià.

## Situació geogràfica

És una de les urbanitzacions més grans del municipi pel que fa a població i ocupa gran part del sud-est del terme. S'estén des del límit oriental del nucli urbà (avinguda de les Corts Valencianes) fins a la carretera CV-336 de Sant Antoni de Benaixeve a Riba-roja de Túria, on comencen les veïnes urbanització de la Masia de Cassany i d'Entrepins (també pertanyents a l'Eliana). Al sud, limita amb el barranc de Mandor, la urbanització elianera de la Pinaeta del Sol i una pinada anomenada la Canyada de Mandor. Al sud-est, fita amb el terme municipal de Riba-roja.
És vertebrada per l'avinguda de les Delícies, de l'oest a l'est -que marca la fita septentrional- i pel carrer de Sant Ferran, de nord a sud. Al sector més oriental, hi ha un barranc enjardinat anomenat Gran Avinguda.

## Història

El seu origen eren les terres de la masia de Sant Josep, de la Puça o del Pucero, que encara existeix a l'extrem sud-oest, vora el barranc de Mandor. Va ser una de les primeres urbanitzacions del poble, construïda a partir de l'any 1948. Aleshores, la venda dels terrenys als fills dels antics masovers va donar lloc a la progressiva urbanització de la finca.

## Punts d'interès

Al marge de la masia de Sant Josep, situada al carrer de la Immaculada, hi havia fins al segle XXI un pou homònim a la plaça de la Regió, avui substituïda per un jardí-plaça dura. A l'extrem oriental de la urbanització, hi ha les ruïnes de la masia de Casany. Al centre de la urbanització, i limitant amb el carrer de Sant Ferran, hi ha la plaça d'Espanya, una plaça reduïda i quadrada amb diversos pins que representa el punt cèntric de Mont-i-sol, dominada per l'ermita de la Mare de Deu dels Desemparats, construïda el 1965 per a l'ús dels residents. Altres punts d'interès són la font dels Cavallers, situada al punt més nord-occidental de la urbanització; el cementeri Vell, al nord i alhora al punt més alt de Mont-i-sol; i un petit salt d'aigua artificial al barranc de Mandor.
Existeix des de 1983 el projecte de convertir el barranc de Mandor en un corredor verd amb via ciclista i senderista, que a pesar de reunions tècniques no s'ha dut a terme.

## Transport

Al final del carrer de Sant Ferran, i fitant amb el barranc de Mandor, hi ha l'estació de Mont-i-sol, un baixador de metro que dona servei a la línia 2 del metro de València. Al llarg de l'avinguda de les Delícies, hi ha tres parades d'autobús servits pel metrobús i que connecten Mont-i-sol amb València, Burjassot, Sant Antoni, la vila de l'Eliana, el centre comercial El Osito i la Pobla de Vallbona. El 2019 es va reconvertir l'antiga carretera CV-336 en una via urbana amb diversos elements per reduir la velocitat del trànsit.

## Equipaments i serveis

* Dos baixadors de metro, Mont-i-sol i el Clot
* Una línia d'autobús, la L146 i popularment línia de la Font dels Cavallers, ofert per Edetània Bus SA i integrada dins de la xarxa de Metrobús.
* Un supermercat, situat a l'avinguda de l'Alcalde Enrique Daries, a l'extrem oest.
* El col·legi públic de primària Mare de Déu del Carme, situat a l'esmentada avinguda
* Un bar i un restaurant
* Club de tennis
* Aparthotel
* Un centre geriàtric
* L'antic cementeri
* Una sèrie de zones enjardinades
* Un parc de pins de 9.000m2 que inclou un berenador, situat al carrer de Ramón Navarrete.

## Plataformes

La urbanització compta amb una associació ciutadana, l'Associació de Veïns de Mont-i-sol, que promou la millora de la urbanització des de l'agost de 1991 i tenia 532 socis l'any 2009. El 2008 guanyà el premi ciutadania per l'acció social que atorga l'Ajuntament de l'Eliana, en reconeixement del seu treball veïnal. Entre altres lluïtes, va aconseguir que els avions que s'enlairen des de l'Aeroport de Manises no sobrevolen el municipi.

## Referències

* ↑ Mapa de l'Eliana de la Generalitat Valenciana nord-oest Arxivat 2016-03-03 a Wayback Machine. Mapa de l'Eliana de la Generalitat Valenciana sud-est Arxivat 2018-06-12 a Wayback Machine.
* ↑ «Fullets turístics Aj. l'Eliana». Arxivat de l'original el 2010-03-30. [Consulta: 29 abril 2010].
* 1 2 3 «Mont-i-sol | enciclopedia.cat». [Consulta: 28 desembre 2023].
* 1 2 3 4 5 «Acadèmia Valenciana de la Llengua. Toponímia dels Pobles Valencians. L'Eliana. El Camp de Túria». Arxivat de l'original el 2018-01-26. [Consulta: 11 juny 2018].
* ↑ AV de Mont-i-sol
* ↑ «Pàgina web municipal». Arxivat de l'original el 2014-08-17. [Consulta: 29 abril 2010].
* 1 2 3 L'Eliana : historia, geografía y arte. Valencia: Universidad de Valencia, 2015. ISBN 9788437097374.
* ↑ tucomarca.com, redacción. «El PP de L’Eliana propone acondicionar la Plaza de la Región de Montesol» (en espanyol europeu). [Consulta: 17 febrer 2021].
* ↑ «Plaza de la Región, l'Eliana» (en castellà). [Consulta: 17 febrer 2021].
* ↑ «Ermitas de L'Eliana | Ermitas de Valencia». Arxivat de l'original el 2021-11-11. [Consulta: 17 febrer 2021].
* ↑ Belmonte, J. Javier. «El Blog de L'Eliana: L'ELIANA Y RIBA-ROJA PROYECTAN UNIRSE A TRAVÉS DE UN CORREDOR VERDE», viernes, febrero 05, 2021. [Consulta: 17 febrer 2021].
* 1 2 teresa. «Noticias» (en espanyol europeu). [Consulta: 17 febrer 2021].
* ↑ «La Diputació presenta una solución a l’Eliana para la CV-336 con el apoyo vecinal» (en castellà), 29-01-2019. [Consulta: 17 febrer 2021].
* ↑ «L146». Arxivat de l'original el 2013-01-02. [Consulta: 3 maig 2010].
* ↑ «Web de l'Ajuntament». Arxivat de l'original el 2010-03-30. [Consulta: 3 maig 2010].
* ↑ «Web de l'Ajuntament». Arxivat de l'original el 2010-03-30. [Consulta: 3 maig 2010].
* 1 2 Google
* ↑ «Club de Tenis Las Vegas». Arxivat de l'original el 2016-03-03. [Consulta: 13 maig 2021].
* ↑ «Apathotel Mont-i-sol». Arxivat de l'original el 2009-09-04. [Consulta: 3 maig 2010].
* ↑ Web de l'Ajuntament
* ↑ Fitxa tècnica Pinada del carrer de Ramón Navarrete
* ↑ Blog oficial de l'AVV Mont-i-sol
* ↑ Premi ciutadania 2008
* ↑ REDACCIÓN. «Vecinos de Montesol de l'Eliana convocan una concentración por la mejora de la frecuencia de paso de metros de la línea 2» (en castellà). Arxivat de l'original el 2017-12-16. [Consulta: 17 febrer 2021].
* ↑ Blog No avions fora de ruta